I rapresentants des organizazions sindacâls de Galizie (UGT e CCOO) a àn domandât al guvier galizian di no aprovâ il decret che al previôt gnovis limitazions al ûs de lenghe galiziane inte scuele. Si trate di un proviodiment che plui che unî al divît – a disin i rapresentants sindacâi – e che al puartarès dams ae lenghe e ae organizazion dal lavôr scolastic. Cuintri de politiche linguistiche imbastide dal atuâl guvier galizian, vuidât dal PP, al interven ancje il puartevôs pes cuestions linguistichis dal Partît Socialist (PsdeG – PSOE), Francisco Cerviño, che al à fevelât fintremai di “lenghicidi”. Daûr dai dâts dal Istitût Galizian di Statistiche dome dal 2003 al 2008 si varès vût une riduzion dal numar di chei che a fevelin par galizian di sù par jù il 10%. A front di cheste situazion – a disin i socialiscj – si à di incressi lis politichis di promozion de lenghe proprie de Galizie, massime tal cjamp educatîf, e no ridusi chês za in vore. Cuintri de politiche linguistiche metude in at dal guvier dal PP a van dilunc a operâ ancje lis diviersis associazions pai dirits linguistics. Une delegazion inmaneade dal coordenament Queremos Galego e je lade a Bruxelles par sensibilizâ lis istituzions europeanis su la cuestion. Intant de visite si àn vûts incuintris cui rapresentants dal Parlament european, dal Consei de Europe e ancje de UNESCO. Ai 17 di Avrîl, invezit, a pro de lenghe si son mobilitâts diviers tra i plui impuartants musiciscj galizians cuntun conciert a Pontevedra.
Font: La Voz de Galicia, 17/04/10; Queremos Galego, 12/04/10; Vieiros Galiza Hoxe, 09/04/10
fur_Latn glg_Latn